แบงก์นัดประชุมบอร์ด เล็งเคาะดอกเบี้ยใหม่
ธอส.-กสิกรไทย-กรุงไทย จับตาทิศทางดอกเบี้ยในตลาด เตรียมประชุมบอร์ดเคาะใหม่สัปดาห์หน้า
14 มี.ค. 2558

โดย...ทีมข่าวโพสต์ทูเดย์
ธอส.-กสิกรไทย-กรุงไทย จับตาทิศทางดอกเบี้ยในตลาด เตรียมประชุมบอร์ดเคาะใหม่สัปดาห์หน้า 
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า คณะกรรมการธนาคารจะประชุมในสัปดาห์หน้าเพื่อหารือทิศทางดอกเบี้ยของ ธอส. หลังคณะกรรมการนโยบายการเงิน (กนง.) ประกาศลดอัตราดอกเบี้ยนโยบายลง 0.25% โดยจะต้องพิจารณาควบคู่กับทิศทางการปรับดอกเบี้ยของธนาคารอื่นๆ ในตลาดด้วย เนื่องจากขณะนี้มีเพียงธนาคารไทยพาณิชย์เพียงแห่งเดียวที่ลดดอกเบี้ย
อย่างไรก็ดี ที่ผ่านมา ธอส.ได้ออกสินเชื่อโปรโมชั่นดอกเบี้ยพิเศษอย่างต่อเนื่องเพื่อลดภาระลูกค้าอยู่แล้ว เช่น สินเชื่อบ้านดอกเบี้ยพิเศษ ปีที่ 1 คิดอัตราดอกเบี้ยเท่ากับ 1.25% ต่อปี ปีที่ 2 คิดอัตราดอกเบี้ยเท่ากับ 4.975% ต่อปี ปีที่ 3 จนถึงตลอดอายุสัญญากู้
นายเกริก วณิกกุล ประธานคณะกรรมการ ธอส. กล่าวว่า ขณะนี้เจ้าหน้าที่และฝ่ายบริหารกำลังอยู่ระหว่างพิจารณารายละเอียด ว่าหากจะลดดอกเบี้ยควรเป็นอัตราเท่าไรและจะกระทบต่อดุลบัญชีของธนาคารอย่างไร คาดว่าจะทราบผลได้ภายในสัปดาห์หน้า
ด้าน นางกิตติยา โตธนะเกษม รองกรรมการผู้จัดการใหญ่อาวุโส ผู้บริหารสายงานบริหารการเงิน ธนาคารกรุงไทย กล่าวว่า ธนาคารมีโอกาสที่จะพิจารณาปรับลดดอกเบี้ยตามมติของ กนง. ซึ่งหากเปลี่ยนแปลงจะเป็นทั้งสองขา คือ ดอกเบี้ยเงินฝากและดอกเบี้ยเงินกู้ แต่จะเป็นเท่าใดต้องมีการประชุมคณะกรรมการก่อน ซึ่งจะประชุมในสัปดาห์หน้า
ขณะที่แหล่งข่าวจากธนาคารกสิกรไทย เปิดเผยว่า เดิมจะมีการประชุมคณะกรรมการบริหารสินทรัพย์และหนี้สิน (ALCO) ในวันที่ 13 มี.ค. เพื่อพิจารณาการปรับอัตราดอกเบี้ยแต่ก็ได้เลื่อนออกไป ซึ่งคาดว่าจะมีการเรียกประชุมอีกครั้งในสัปดาห์หน้า ซึ่งในระหว่างนี้จนถึงวันจันทร์ที่ 16 มี.ค. ดอกเบี้ยจะยังไม่มีการเปลี่ยนแปลงแน่นอน